PATVIRTINTA
Panevėžio miesto savivaldybės
administracijos direktoriaus
                      įsakymu Nr.

SPECIALIEJI REIKALAVIMAI VANDENS PRAMOGINIŲ ĮRENGINIŲ PARKUI PRIE „EKRANO“ TVENKINIO ĮRENGTI IR NAUDOTI

1. Turi būti pateikti pramoginių įrenginių išdėstymo ir vaizdų brėžiniai su jų matmenimis, vizualizacijomis, projektas ar schema topografiniame plane su pažymėtomis jų išdėstymo vietomis (projekto apimtis – pagal statybos techninio reglamento STR 1.04.04:2017 „Statinio projektavimas, projekto ekspertizė“ 29 punktą).
2. Vadovaujantis Aplinkosaugos sąlygų plaukioti paviršiniuose vandens telkiniuose plaukiojimo priemonėmis ir plūduriuojančių priemonių įrengimo ir naudojimo, jų statymo ir (arba) švartavimo aplinkosauginiais reikalavimais, patvirtintais Lietuvos Respublikos aplinkos ministro 2004 m. balandžio 15 d. įsakymu Nr. D1-187 „Dėl Aplinkosaugos sąlygų plaukioti paviršiniuose vandens telkiniuose plaukiojimo priemonėmis ir plūduriuojančių priemonių įrengimo ir naudojimo, jų statymo ir (arba) švartavimo aplinkosauginių reikalavimų patvirtinimo“, pramoginių įrenginių išdėstymo projektas ar schema (parengta pagal 1 punktą) turi būti suderinta su Aplinkos apsaugos agentūra (kreiptis el. paštu aaa@gamta.lt arba info@gamta.lt).
3. Teritorijoje, kurioje bus naudojami įrenginiai, privaloma:
3.1. užtikrinti tvarką ir švarą;
3.2. savo lėšomis įrengti šiukšlių dėžes;
3.3. įrengti aikštelę atliekų surinkimo konteineriams ir biotualetams pastatyti, vietas rankoms nusiplauti;
3.4. sudaryti komunalinių atliekų tvarkymo sutartį su Panevėžio miesto komunalinių atliekų tvarkymo sistemos administratoriumi (AB „Panevėžio specialus autotransportas“) ir mokėti Panevėžio miesto savivaldybės tarybos nustatytą įmoką;
3.5. sudaryti sutartį su paslaugų teikėjais dėl biotualetų pastatymo ir nuolatinės jų priežiūros;
3.6. konteinerių pastatymo aikštelės vietą iš anksto suderinti su Savivaldybės administracijos Miesto infrastruktūros skyriumi.
4. Naudojant pramoginius įrenginius laikytis higienos normų ir taisyklių.
5. Išsaugoti bendrą kraštovaizdžio struktūrą ir jo estetinę vertę.
6. Inžinerinė infrastruktūra projektuojama ir įrengiama kuo mažiau keičiant kraštovaizdžio pobūdį ir neteršiant aplinkos.
7. Neleidžiama aptverti teritorijos, kurioje veikia pramoginiai įrenginiai.
8. Vandens telkiniai ar jų dalys naudojamos formuojant aplinką projekte numatytoms vandens rekreacijos rūšims.
9. Užrašai reklamos skyduose, stenduose ir nuorodose rašomi valstybine kalba, suderinus juos su Savivaldybės administracijos Teritorijų planavimo ir architektūros skyriumi ir gavus leidimus išorinei reklamai įrengti.
10. Draudžiama informacijos ir reklamos skydus, stendus kabinti ar kitaip tvirtinti ant medžių.
11. Atsiradus būtinybei kirsti ar genėti medžius, privaloma turėti leidimą ir atlyginti žalą gamtai (t. y. atsodinti naujais želdiniais arba apskaičiuotą vertę pervesti į tam skirtą banko sąskaitą). Genėti tik sausas ir kritinės būklės medžių šakas, kurios gali trukdyti parko lankytojams.
12. Turi būti visuomet sudaromos galimybės per vandens pramoginių įrenginių parko teritoriją saugiai praplaukti valčių arba baidarių nuleidimo vieta besinaudojantiems ir (arba) kitas plaukiojimo priemones naudojantiems asmenims.
13. Teikiant paslaugas pramoginiais įrenginiais numatyti apsaugas, užtikrinti lankytojų ir kitų asmenų saugumą.
_______________________
